CELEX: 52011XG0304(01)
Language: hu
Date: 2011-03-04
Title: A Tanács következtetései az oktatásnak és a képzésnek az Európa 2020 stratégia végrehajtásában játszott szerepéről

4.3.2011   
            
            
               HU
            
            
               Az Európai Unió Hivatalos Lapja
            
            
               C 70/1
            
         A Tanács következtetései az oktatásnak és a képzésnek az Európa 2020 stratégia végrehajtásában játszott szerepéről
   2011/C 70/01
   AZ EURÓPAI UNIÓ TANÁCSA,
   HANGSÚLYOZVA, hogy teljes mértékben kész arra, hogy az oktatási és képzési politikákkal kapcsolatos szaktudását az Európai Tanács szolgálatába állítsa és tevékenyen hozzájáruljon a foglalkoztatást és növekedést célzó Európa 2020 stratégia és az európai szemeszter sikeres végrehajtásához,
   EMLÉKEZTETVE arra, hogy a stratégia célja az intelligens, fenntartható és inkluzív növekedés megteremtése, és ezt több uniós kiemelt cél és kezdeményezés is támogatja,
   VALAMINT FIGYELEMMEL a Bizottság 2011. évi éves növekedési jelentésére, beleértve az Európa 2020 stratégia terén elért eredményekről szóló jelentést, a makrogazdasági jelentést és a közös foglalkoztatási jelentés tervezetét is, valamint az Európa 2020 integrált iránymutatásokra,
   HANGSÚLYOZZA, HOGY
   Az oktatás és a képzés alapvető szerepet játszik az Európa 2020 stratégiában az intelligens, fenntartható és inkluzív növekedésre vonatkozóan megfogalmazott célok teljesítésében, elsősorban azáltal, hogy felvértezi a polgárokat azon készségekkel és kompetenciákkal, amelyek az európai gazdaság és az európai társadalom versenyképességének és innovatív voltának megőrzéséhez szükségesek, ugyanakkor a társadalmi kohézió és befogadás előmozdítását is segíti. Ezért a 2011 elején induló új európai szemeszter során a Tanács munkájában maradéktalanul meg kell jeleníteni az oktatás és a képzés kulcsfontosságú szerepét. A Bizottság támogatásával a Tanácsnak különösen arról kell gondoskodnia, hogy teljeskörűen foglalkozzanak olyan kérdésekkel, mint az oktatás és képzés területén hozott szakpolitikai intézkedések és reformok, azok hozzájárulása az európai célokhoz, valamint a bevált szakpolitikák és gyakorlat cseréje;
   ÚGY VÉLI, HOGY
   
               1.
            
            
               Az „Oktatás és képzés 2020” keretrendszer és annak négy stratégiai célja (1) az oktatás és képzés terén folytatott európai együttműködés szilárd alapját képezi, és így jelentős mértékben hozzájárulhat az Európa 2020 stratégia céljainak eléréséhez;
            
         
               2.
            
            
               A koppenhágai folyamat – melynek a következő évtizedre szóló stratégiai prioritásait a 2010 decemberében Bruges-ben tartott miniszteri találkozón (2) felülvizsgálták – hangsúlyozza, hogy a szakképzésnek a releváns és magas színvonalú készségek és kompetenciák biztosításával kulcsszerepet kell betöltenie az Európa 2020 stratégia céljainak támogatásában;
            
         
               3.
            
            
               Az Európa 2020 stratégia keretében javasolt kiemelt kezdeményezések közül kettő különösen jelentős az oktatás és a képzés szempontjából:
               
                           i.
                        
                        
                           először is, a Mozgásban az ifjúság kezdeményezés, mely a fiatalokat abban kívánja segíteni, hogy az oktatás és a képzés terén maradéktalanul kiaknázhassák lehetőségeiket, és ezáltal javuljanak foglalkoztatási kilátásaik. Sürgősen szükség van az iskolát korán elhagyó fiatalok számának csökkentésére, és arra, hogy minden fiatal megszerezze a további tanuláshoz szükséges alapkészségeket, valamint arra, hogy több lehetőség legyen a későbbi életszakaszban történő tanulásra. A felsőoktatási intézményeket ösztönözni kell arra, hogy javítsák képzéseik színvonalát és relevanciáját, és ezzel a polgárok szélesebb körét ösztönözzék arra, hogy jelentkezzenek a felsőoktatásba, továbbá az oktatási rendszer egészében és a nem formális tanulási keretek – például az ifjúsági munka és a társadalmi életben való részvétel – összefüggésében is valamennyi fiatalra kiterjedően elő kell mozdítani a tanulmányi mobilitást. Ezen túlmenően a tanulókat több munkahelyi és vállalkozói tanulmányi tapasztalat szerzésére kell bátorítani, továbbá bővíteni kell az önkéntes tevékenységekre, az önfoglalkoztatásra, valamint a külföldi munkavégzésre és tanulásra vonatkozó lehetőségeket;
                        
                     
                           ii.
                        
                        
                           Másodszor, az Új készségek és munkahelyek menetrendje kezdeményezés, amely rávilágít a készségek fejlesztésének és a foglalkoztathatóság fokozásának szükségességére. Eredményeket kell elérni a képzési szükségletek megfelelőbb azonosítása, az oktatás és a képzés munkaerő-piaci relevanciájának fokozása, az egész életen át tartó tanulás lehetőségeinek és a pályaorientációnak az egyének általi könnyebb elérhetősége, továbbá az oktatás, a képzés és a munka világa közötti zökkenőmentes átmenetek biztosítása terén. Ennek érdekében a közszolgáltatásoknak, az oktatási és képzési szolgáltatóknak és a munkáltatóknak országos, regionális és helyi szinten szorosabban és partnerségben együtt kell működniük. A foglalkoztathatóság fokozása szempontjából nagy jelentőséggel bír továbbá a tanulási eredményeken alapuló képesítési rendszerekre való átállás, valamint a nem formális és informális tanulás keretében megszerzett készségek és kompetenciák kiterjedtebb validálása;
                        
                     
         
               4.
            
            
               Az oktatás és a képzés más kiemelt kezdeményezések, így a Digitális menetrend és az Innovatív Unió kezdeményezés végrehajtásához is érdemben hozzájárulhat. Az európai oktatási és képzési rendszereknek biztosítaniuk kell a megfelelő készségek és kompetenciák kombinációját, gondoskodniuk kell a természet-, matematika- és mérnöktudományi végzettséggel rendelkezők megfelelő utánpótlásáról, fel kell vértezniük az egyéneket a tanuláshoz szükséges alapkészségekkel, motivációval és tanulási képességgel, támogatniuk kell a transzverzális kompetenciák – többek között a korszerű digitális technológiák használatát lehetővé tevő kompetenciák – fejlesztését, elő kell mozdítaniuk a fenntartható fejlődést és az aktív polgári szerepvállalást, továbbá ösztönözniük kell a kreativitást, az innovációt és a vállalkozói szellemet;
            
         
               5.
            
            
               
                  A szegénység elleni európai platform kezdeményezés céljainak összefüggésében nagyobb erőfeszítésekre van szükség a nem szokványos és a hátrányos helyzetű tanulók támogatása és irányukban a lehetőségek megnyitása érdekében. A magas színvonalú kisgyermekkori neveléshez és gondozáshoz való jobb hozzáférés, a hátrányos helyzetű csoportok számára biztosított innovatív oktatási és képzési lehetőségek olyan tényezők, amelyek fontos szerepet játszanak egyrészt a társadalmi egyenlőtlenségek csökkentésében, másrészt abban, hogy valamennyi polgár maradéktalanul kiaknázhassa a benne rejlő lehetőségeket;
            
         HANGSÚLYOZZA, HOGY
   I.   Az oktatás és a képzés kulcsfontosságú az Európa 2020 stratégia céljainak elérése szempontjából
   
   
               1.
            
            
               A magas színvonalú, korszerűsített és megreformált oktatásba és képzésbe való hatékony beruházás sürgető feladat, mivel egyrészt megteremti Európa hosszú távú jólétének az alapjait, másrészt – az emberek készségeinek és kompetenciáinak gyarapítása és javítása révén – segítséget nyújt a válság hatásaira való rövid távú reagáláshoz;
            
         
               2.
            
            
               Alapvető fontosságú az egész életen át tartó tanulás lehetőségeinek mindenkire és az oktatás és képzés minden szintjére kiterjedő megerősítése, amit elsősorban a szakképzés (VET) vonzerejének és relevanciájának növelésével, valamint a felnőttkori tanulásban való részvétel – és annak relevanciája – növelésével kell megvalósítani;
            
         
               3.
            
            
               Sürgősen foglalkozni kell a fiatal nők és férfiak helyzetével, akik a válság súlyossága miatt kivételes nehézségekkel szembesülnek a munkaerőpiacra való belépéskor;
            
         
               4.
            
            
               A munkaerő-piaci készségigényeknek és a globalizált világ társadalmi és kulturális kihívásainak való jobb megfelelés érdekében javítani kell az oktatási és képzési rendszereknek az új követelményekre és tendenciákra való reagálási képességét;
            
         II.   Fokozott erőfeszítésekre lesz szükség az oktatás területén kitűzött kiemelt célok teljesítése érdekében
   
   
               5.
            
            
               Az oktatás és képzés területén kitűzött két kiemelt uniós cél teljesítése – azaz a korai iskolaelhagyók arányának 10 % alá szorítása, illetve a 30–34 éves korúak körében a felsőoktatásban vagy az azzal egyenértékű oktatásban végzettek arányának legalább 40 %-ra növelése – kedvező hatást fog gyakorolni a foglalkoztatásra és a növekedésre. Ráadásul az oktatási és képzési ágazatban hozott intézkedések hozzájárulnak majd a más területeken kitűzött célok eléréséhez, így például a foglalkoztatási ráták növeléséhez, a kutatás és fejlesztés előmozdításához, valamint a szegénység csökkentéséhez;
            
         
               6.
            
            
               A két cél közül az elsőt illetően, a korai iskolaelhagyás olyan összetett jelenség, amelyet oktatási, egyéni és társadalmi-gazdasági tényezők befolyásolnak. E probléma kezelése megelőző és korrekciós intézkedéseket – így például az ún. második esélyt biztosító oktatást – tesz szükségessé, csakúgy, mint az oktatási és képzési ágazat és az egyéb kapcsolódó szakpolitikai területek közötti szoros koordinációt. Jelentős eredmények várhatók az olyan szakpolitikai intézkedésektől, mint a kisgyermekkori nevelés javítása, a tantervek naprakésszé tétele, a jobb tanárképzés, az innovatív tanítási módszerek alkalmazása, az egyénre szabott támogatás – különösen a hátrányos helyzetű csoportok esetében, ideértve a migránsokat és a romákat –, valamint a családokkal és a helyi közösséggel való szorosabb együttműködés;
            
         
               7.
            
            
               A második cél is több oldalról való megközelítést tesz szükségessé. Annak érdekében, hogy a felsőoktatási vagy az azzal egyenértékű oktatási rendszerek vonzóak és hatékonyak legyenek, biztosítani kell az azokba való nagyarányú, hatékony beruházást, korszerűsíteni kell a tanterveket, és javítani kell az irányítást. Az innovációt mind rendszer-, mind intézményi szinten elő kell mozdítani, miközben hatékonyabbá kell tenni a rendelkezésre álló pénzeszközök felhasználását, és változatosabb finanszírozási forrásokat kell találni. Ösztönzőkre van szükség ahhoz is, hogy – az üzleti vállalkozásokkal és a kutatás világával kialakított partnerségeken keresztül – jobb kapcsolatok jöjjenek létre a tágabb világgal, valamint a nem szokványos tanulók előtti nyitáshoz is, amihez megfelelő ösztönzőket kell kialakítani, elő kell mozdítani az elismertetési és támogatási rendszereket és a pályaorientációs szolgáltatásokat;
            
         ENNEK MEGFELELŐEN FELKÉRI A TAGÁLLAMOKAT, HOGY AZ OKTATÁSI ÉS KÉPZÉSI VONATKOZÁSÚ KÉRDÉSEKET ILLETŐEN
   
               1.
            
            
               Fogadjanak el nemzeti reformprogramokat, amelyek célzottak, és konkrét intézkedéseket tartalmaznak, és amelyek hozzá fognak járulni az Európa 2020 stratégia céljainak – köztük az EU kiemelt céljainak – eléréséhez;
            
         
               2.
            
            
               A tagállami döntéshozatali eljárásoknak megfelelően hozzanak a nemzeti célokkal összhangban lévő szakpolitikai intézkedéseket, figyelembe véve egyéni kiindulási helyzetüket és nemzeti körülményeiket;
            
         
               3.
            
            
               A 8. és a 9. integrált iránymutatásnak (3) megfelelő nemzeti foglalkoztatáspolitikák kialakítása és a végrehajtásukról történő jelentéstétel során folytassanak szoros horizontális együttműködést az Európa 2020 stratégia megvalósításának folyamatában nemzeti szinten érintett ágazatokkal, különösen a foglalkoztatási minisztériumokkal, de más érdekelt felekkel, például a szociális partnerekkel is;
            
         
               4.
            
            
               Mozdítsák elő a felsőoktatási intézmények, kutatóintézetek és vállalkozások közötti megerősített együttműködést annak érdekében, hogy a 4. integrált iránymutatással (4) összhangban megerősítsék az innovatívabb és kreatívabb gazdaság alapját képező tudásháromszöget;
            
         FELKÉRI A TAGÁLLAMOKAT ÉS A BIZOTTSÁGOT, HOGY
   
               1.
            
            
               A nemzeti reformprogramok végrehajtása tekintetében erősítsék a tagállamok közötti horizontális együttműködést, valamint a tapasztalatok és a bevált gyakorlatok cseréjét, és ezeket a szempontokat adott esetben építsék be a társaktól való tanulással kapcsolatos jövőbeli tevékenységekbe;
            
         
               2.
            
            
               Még inkább mozdítsák elő különösen az Európa 2020 stratégia körébe tartozó területeken a szakpolitikai tanulás lehetőségeit, és a nyitott koordinációs módszert (OMC) nagyobb mértékben igazítsák hozzá a tagállamok igényeihez és érdekeihez az európai együttműködés eredményeinek hatékonyabb felhasználása, az átláthatóság növelése és a célzottabb együttműködés támogatása révén;
            
         
               3.
            
            
               Erősítsék meg az Európa 2020 stratégia céljai és célkitűzései közötti kapcsolatokat, mindenekelőtt azáltal, hogy fokozott figyelmet fordítanak arra, hogy az e területet érintő intézkedések adatokkal alátámaszthatók legyenek, valamint azáltal, hogy az oktatási és a képzési ágazatot nagyobb mértékben bevonják a növekedési és foglalkoztatási szűk keresztmetszetek azonosításának folyamatába;
            
         
               4.
            
            
               Amint azt az Új készségek és munkahelyek menetrendje kezdeményezés felvázolja, erősítsék meg azt a képességet, amely a munkaerő-piaci és a készségigények előrejelzését és megfeleltetését, valamint a készségek megfelelő – transzverzális (például digitális és vállalkozói) kompetenciákat is magában foglaló – kombinációjának megállapítását szolgálja, továbbá dolgozzanak ki átfogó stratégiát az egész életen át tartó tanulásban való részvétel javítása céljából, különösen a hátrányos helyzetű csoportok tekintetében;
            
         FELKÉRI A BIZOTTSÁGOT, HOGY
   
               1.
            
            
               A tagállamokkal teljes egyetértésben fokozottabban erősítse meg az „Oktatás és képzés 2020” stratégiai keret, illetve az Európa 2020 stratégia végrehajtási rendelkezései közötti kapcsolatokat, mindenekelőtt a munkaciklusok, a jelentéstétel és a célok kitűzése tekintetében. Az „Oktatás és képzés 2020” stratégia következő ciklusának középtávú prioritásaira vonatkozó javaslatok megtételekor különös figyelmet kell fordítani a kiemelt célokra, valamint a Mozgásban az ifjúság és az Új készségek és munkahelyek menetrendje elnevezésű kezdeményezések keretében hozott megfelelő intézkedésekre;
            
         
               2.
            
            
               Ösztönözze azt, hogy az „Oktatás és képzés 2020” stratégia keretében elért eredményekről szóló közös jelentések készítésekor kellően vegyék figyelembe az Európa 2020 stratégia céljait, és egyidejűleg ismerjék el azt a megkülönböztető hozzáadott értéket, amit ezek a jelentések képviselnek azzal, hogy alaposabb rálátást biztosítanak a tagállamok nemzeti oktatási politikáira;
            
         
               3.
            
            
               Készítse el a kiemelt céloknak és az „Oktatás és képzés 2020” stratégia mutatóinak teljesítése terén elért eredmények alapos elemzését, ami az egyes európai szemeszterek során a Tanács keretében folytatott véleménycsere alapját fogja képezni;
            
         
               4.
            
            
               Erősítse meg az OMC összefüggésében hozott intézkedések láthatóságát és átláthatóságát azzal, hogy olyan hatékony operatív koordinációt biztosít, amely a tagállamok bevonásával zajlik, és amelyben biztosított az érdekelt felek részvétele is;
            
         
               5.
            
            
               Az OMC keretében folytatott cserék támogatása érdekében készítsen elemzést az oktatási beruházások és az Európa 2020 stratégia céljainak elérését szolgáló szakpolitikai megközelítések közötti kapcsolatról.
            
         
      (1)  HL C 119., 2009.5.28.
   
      (2)  Bruges-i közlemény a szakképzés terén folytatott megerősített európai együttműködésről: http://ec.europa.eu/education/lifelong-learning-policy/doc/vocational/bruges_en.pdf
   
      (3)  
   
               8.
            
            
               integrált iránymutatás: a munkaerő-piaci igényeknek megfelelő, képzett munkaerő, és az egész életen át tartó tanulás ösztönzése.
            
         
               9.
            
            
               integrált iránymutatás: az oktatási és képzési rendszerek minőségének és teljesítményének javítása minden szinten, valamint a felsőoktatásban vagy azzal megegyező oktatási formában részt vevők számának növelése.
            
         
      (4)  
   
               4.
            
            
               integrált iránymutatás: A K + F-hez és az innovációhoz nyújtott támogatások optimalizálása, a tudásháromszög erősítése és a digitális gazdaság potenciáljának felszabadítása.